Bjoreio
Store norske leksikon,Geografi,Norges geografi,Vestland,Eidfjord
Bjoreio er ei elv i Eidfjord kommune, Vestland. Den renner fra innsjøen Tinnhølen på Hardangervidda (1213 moh.) i nordvestlig retning gjennom Bjoreidalen, Sysendalen, Måbødalen og via Eidfjordvatnet (19 moh.) ut i Eidfjorden, Hardangerfjordens innerste del. Den korte elvestrekningen fra Eidfjordvatnet til fjorden kalles Eio. Nedbørfeltet til Bjoreio er 627 km2.
I Bjoreidalen ligger Bjoreidalshytta, en privat turisthytte, 1141 moh. Vøringsfossen, med et fall på 182 meter ble etter overføringen til Sima kraftverk tørrlagt, men i henhold til konsesjonsvilkårene slippes 12 kubikkmeter vann per sekund i perioden 1. juni til 15. september. Like ovenfor Vøringsfossen, på stupet mot Måbødalen, ligger Fossli hotell.Navnet Bjoreia er avledet av navnet Bjoreidet, der første stavelse er norrønt bjórr, bever. Kart  Les mer i Store norske leksikon Eidfjord Vestland Norges geografi